**DILEMA AKIDAH DAN BUDAYA: MENGAPA MUSLIM TERLIBAT?**

***THE DILEMMA OF FAITH AND CULTURE: WHY ARE MUSLIMS INVOLVED?***

**Azarudin Bin Awang1\***

**Azman Che Mat2**

**Mohd Marbawi Taha1**

**Muhammad Syukri Mohd Ashmir Wong3**

**Mohd Nasir Ayob4**

1 Akademi Pengajian Islam Kontemporari, UiTM Cawangan Terengganu, Dungun, 23000, Terengganu

(E-mail: azaru154@uitm.edu.my)

2 Akademi Pengajian Bahasa, UiTM Cawangan Terengganu, Dungun, 23000, Terengganu

(E-mail: azman531@ uitm.edu.my)

3 Akademi Pengajian Islam Kontemporari, UiTM Cawangan Terengganu, Dungun, 23000, Terengganu

(E-mail: mohdmarbawi620@uitm.edu.my)

4 Akademi Pengajian Islam Kontemporari, UiTM Shah Alam, 40450, Selangor

(E-mail: syukri@uitm.edu.my)

5 Akademi Pengajian Islam Kontemporari, UiTM Cawangan Pahang, 27600, Raub, Pahang

(E-mail: mnasir251@uitm.edu.my)

\* Corresponding Author (azaru154@uitm.edu.my)

|  |  |  |  |  |
| --- | --- | --- | --- | --- |
| **Article history**  |  |  |  | **To cite this document:**  |
| **Received date** | **:**  | 20-6-2025 |  | Awang, A., Che Mat, A., Taha, M. M., Mohd Ashmir Wong, M. S., & Ayob, M. N. (2025). Dilema akidah dan budaya: Mengapa muslim terlibat?. *Journal of Islamic, Social, Economics and Development (JISED),* 10 (75), 168 - 179. |
| **Revised date** | **:**  | 21-6-2025 |  |
| **Accepted date** | **:**  | 30-8-2025 |  |
| **Published date** | **:**  | 14-9-2025 |  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Abstrak*: Akidah*** *merupakan asas kepada keimanan yang membentuk identiti dan jati diri seorang Muslim. Ia bukan sekadar kepercayaan dalaman, malah menjadi panduan dalam menentukan sempadan antara yang benar dan batil, terutama bermuamalah dengan masyarakat yang menganut pelbagai agama. Justeru, kepelbagaian budaya dan agama dalam negara ini sering kali menimbulkan dilema kepada umat Islam khususnya apabila terlibat dalam aktiviti-aktiviti budaya bukan Islam. Kajian ini bertujuan untuk mengenal pasti faktor-faktor yang mendorong sebahagian komuniti Muslim terlibat dalam budaya bukan Muslim yang mengandungi unsur-unsur yang bertentangan dengan akidah Islam. Kajian ini menggunakan pendekatan kualitatif dengan menganalisis data daripada dokumen dan teks rujukan yang relevan, termasuk sumber agama, fatwa, dan penulisan ilmiah. Hasil dapatan menunjukkan bahawa antara faktor utama yang menyumbang kepada keterlibatan Muslim dalam budaya bukan Islam termasuklah kelemahan segelintir umat Islam dalam ilmu agama (khususnya akidah), tekanan sosial dari komuniti bukan Muslim, keperluan kerjaya, serta pengaruh media sosial. Selain itu, sikap longgar dalam memahami batasan agama turut menyumbang kepada kekeliruan terhadap akidah sama ada ianya boleh atau tidak. Kajian ini mendapati bahawa pentingnya pendidikan akidah yang berterusan kepada setiap Muslim dan perlunya pendekatan hikmah dalam berinteraksi dengan masyarakat bukan Islam agar keharmonian sosial dapat dicapai tanpa menjejaskan kesucian aqidah umat Islam.*

**Kata Kunci*:*** *Dilema, Budaya, Akidah, Muslim, Bukan Muslim, Terlibat*

**Abstract*: Aqidah*** *is the foundation of faith that shapes the identity and character of a Muslim. It is not merely an internal belief, but also serves as a guide in determining the boundaries between truth and falsehood, especially when interacting with people of different religious backgrounds. In this context, the diversity of cultures and religions in the country often presents a dilemma for Muslims, particularly when they become involved in non-Islamic cultural practices. This study aims to identify the factors that drive some members of the Muslim community to participate in non-Muslim cultural activities that contain elements contrary to Islamic aqidah. A qualitative approach was employed, analysing data derived from relevant documents and textual sources, including religious references, fatwas, and scholarly writings. The findings indicate that the main contributing factors include a lack of religious knowledge (particularly in aqidah) among some Muslims, social pressure from non-Muslim communities, career-related demands, and the influence of social media. Additionally, a lax attitude in understanding religious boundaries further contributes to confusion regarding whether certain practices are permissible in Islam. The study concludes that continuous aqidah education is essential for every Muslim, and that a wise (hikmah-based) approach is needed when engaging with non-Muslim communities in order to maintain social harmony without compromising the sanctity of Islamic aqidah.*

**Keywords*:*** *Dilemma, Culture, Aqidah, Muslim, Non-Muslim, Involvement*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Pendahuluan**

Dalam konteks Malaysia, sebuah negara yang terdiri daripada masyarakat pelbagai etnik dan agama, penglibatan umat Islam dalam budaya bukan Islam yang bercanggah dengan akidah merupakan isu yang semakin membimbangkan. Pelbagai insiden yang melibatkan penyertaan dalam perayaan atau aktiviti yang berunsur budaya luar seperti sambutan Valentine's Day, perayaan sambutan Thaipusam, Bon Odori serta budaya hiburan asing seperti Halloween, menunjukkan cabaran yang sedang dihadapi oleh generasi muda Muslim dalam memelihara akidah mereka. Walaupun perbuatan tersebut telah difatwakan haram, masih terdapat segelintir individu yang terpengaruh dengan budaya moden dan norma sosial yang beredar melalui media sosial. Keadaan ini mencerminkan krisis identiti dan pemahaman yang mendalam terhadap akidah Islam, yang semakin terhakis oleh tekanan budaya globalisasi. Justeru, kajian ini bertujuan untuk mengenal pasti faktor-faktor yang menyumbang kepada penglibatan Muslim dalam budaya yang bercanggah dengan ajaran Islam, serta menganalisis kesan pengaruh luar terhadap pemeliharaan akidah umat Islam di Malaysia, sebuah negara yang kaya dengan kepelbagaian etnik dan budaya.

Di Malaysia, terdapat pelbagai kes yang menunjukkan keterlibatan Muslim dalam budaya bukan Islam yang bercanggah dengan akidah. Antaranya adalah penyertaan dalam sambutan Valentine's Day yang walaupun difatwakan haram, masih diraikan dengan aktiviti pergaulan bebas (lihat Jawatankuasa Fatwa Majlis Kebangsaan Bagi Hal Ehwal Agama Islam Malaysia kali ke-71 yang bersidang pada 22 hingga 24 November 2005). Begitu juga satu video yang tular menunjukkan beberapa orang individu Muslim yang turut sama perarakan Perayaan Thaipusam (Sinar Harian, 2023). Laporan Harian Metro (2021) pula menjelaskan sekumpulan pelajar-pelajar Muslim dari UIA membersihkan kuil Hindu di Taman Kelang Utama, Klang, Selangor. Manakala laporan akhbar Kosmo Digital (2022) memaparkan penyertaan dalam budaya hiburan asing seperti Halloween dan festival muzik bercampur lelaki-perempuan tanpa batas, sering kali melibatkan Muslim muda yang terpengaruh dengan norma budaya moden. Kes-kes ini menggambarkan cabaran yang dihadapi Muslim di Malaysia dalam memelihara akidah di tengah pengaruh sosial, budaya, dan globalisasi. Justeru, insiden-insiden ini menunjukkan bahawa penglibatan Muslim dalam budaya bukan Islam yang bercanggah dengan akidah semakin membimbangkan, mencerminkan cabaran pemeliharaan akidah di era globalisasi. Pengaruh norma budaya moden dan media sosial terhadap generasi muda Muslim, menjadikan satu keperluan yang mendesak untuk kajian dilakukan terhadap faktor-faktor penyumbang kepada pengikisan akidah.

Kajian ini penting kerana ia berusaha menjawab persoalan mengapa orang Islam, terutama golongan muda, masih terlibat dengan amalan budaya yang bertentangan dengan ajaran agama walaupun sudah ada larangan fatwa dan garis panduan dikeluarkan. Isu ini bukan sekadar tentang patuh atau tidak kepada hukum, tetapi juga berkaitan dengan pemeliharaan jati diri sebagai seorang Muslim khususnya apabila mereka berhadapan dengan masyarakat berbilang kaum. Hasil kajian boleh membantu merangka strategi dakwah, pendidikan agama, dan dasar sosial yang lebih berkesan kepada Muslim dan juga bukan Muslim di Malaysia. Dari segi kajian lepas, kebanyakan penyelidik lebih menumpukan pada soal hukum, toleransi agama, atau pandangan institusi agama (Halim, 2024). Namun, masih kurang kajian yang melihat bagaimana peranan budaya moden, media sosial, dan persekitaran majmuk mempengaruhi Muslim untuk terlibat dengan budaya luar (Roslan et. al, 2025). Oleh itu, kajian ini akan cuba mengisi ruang tersebut dengan memberi gambaran lebih jelas tentang dilema akidah dan budaya yang dihadapi umat Islam di Malaysia.

**Kajian Literatur**

**Akidah Islam dan Cabaran Semasa**

**Perkataan akidah** berasal daripada bahasa Arab *(****‘a-qa-da)***yang bermaksud ikatan, simpulan, atau kepercayaan yang kukuh. Dalam konteks Islam, akidah merujuk kepada kepercayaan atau keyakinan yang mantap terhadap prinsip-prinsip asas agama Islam yang menjadi teras kepada keimanan seseorang Muslim. Akidah melibatkan keyakinan terhadap perkara-perkara yang wajib dipercayai, seperti rukun iman yang merangkumi kepercayaan kepada Allah, malaikat, kitab-kitab, rasul-rasul, hari akhirat, dan qada' serta qadar. Secara umumnya, akidah juga merujuk kepada dasar-dasar keimanan yang diajar oleh Al-Quran dan sunnah Nabi Muhammad SAW, serta dijelaskan oleh para ulama dalam disiplin ilmu tauhid. Akidah bukan hanya berkaitan dengan aspek teori, tetapi juga menjadi asas kepada amalan, tingkah laku, dan pandangan hidup seseorang Muslim. Ia merupakan elemen penting yang mengikat hubungan manusia dengan Allah SWT dan menjadi panduan dalam menjalani kehidupan sesuai dengan syariat Islam (Rahmat, 2021). Keutuhan akidah memastikan seseorang berada di atas landasan yang benar dalam beragama dan terhindar daripada amalan syirik, bidaah, atau sebarang penyimpangan yang boleh menggugat keimanan.

Akidah bukan sekadar pegangan dalam hati, tetapi perlu dibuktikan melalui perbuatan dan tingkah laku. Ia menjadi asas yang membentuk cara hidup seorang Muslim supaya sentiasa berada di jalan yang diredai Allah. Justeru, akidah menjadi petunjuk bagi hidup seorang Muslim, dengan membimbingnya untuk sentiasa berpegang kepada nilai keimanan yang benar, berakhlak mulia, dan bertindak dengan rasa tanggungjawab dalam semua perkara (Nur Akhda Sabila*,* 2019).Jadi, akidah yang kukuh berperanan sebagai benteng spiritual yang melindungi umat Islam daripada pengaruh budaya, ideologi, dan pemikiran yang bercanggah dengan Islam, terutama di tengah arus globalisasi yang sering mencabar identiti Muslim (Elma & Abdul Ghaffar, 2024). Dengan akidah yang mantap, seseorang dapat mengekalkan keutuhan iman, menghindari keraguan, dan memperkukuh kebergantungan kepada Allah, sekali gus menyumbang kepada kestabilan rohani, keharmonian sosial, dan kejayaan akhirat.

Islam sebagai agama Persekutuan negara, sebagaimana yang termaktub dalam Perlembagaan, memainkan peranan dominan dalam membentuk dasar negara, namun dalam masa yang sama kebebasan beragama tetap diiktiraf bagi penganut agama lain (Mastura et.al, 2022). Tuntasnya, akidah memberikan panduan kepada setiap Muslim untuk memahami hubungan antara manusia dan Allah (tauhid), hubungan sesama manusia, serta hubungan dengan alam sekitarnya (Rahman, 2017). Umat Islam di Malaysia sering berhadapan dengan cabaran untuk memelihara pegangan tauhid di tengah-tengah pengaruh budaya, amalan, dan norma masyarakat multi-agama. Isu-isu seperti pluralisme agama, penyertaan Muslim dalam perayaan agama lain, dan konflik sensitiviti agama memerlukan penegasan terhadap batas-batas syariah serta dalam masa yang sama pemahaman mendalam tentang akidah Islam perlu dititik-beratkan (Khadijah, 2020). Justeru, akidah Islam yang kukuh berperanan penting untuk memastikan umat Islam dapat menghormati kepelbagaian agama tanpa mengorbankan prinsip keimanan mereka. Pendidikan akidah yang mantap, seperti yang diterapkan melalui pengajaran pendidikan Islam dan program-program dakwah, menjadi kunci dalam menangani cabaran ini (Rahman, 2017). Sudah tentu keseimbangan antara pemeliharaan akidah dan interaksi dengan masyarakat multi-agama adalah penting dalam membentuk masyarakat Malaysia yang harmoni dan dalam masa yang sama sentiasa berpegang teguh kepada nilai-nilai Islam.

**Menangani Isu Perbezaan Budaya Dengan Hikmah**

**Budaya** merujuk kepada himpunan nilai, kepercayaan, adat resam, norma, bahasa, seni, amalan, dan simbol-simbol yang dikongsi oleh sekumpulan manusia dalam sesebuah masyarakat. Budaya mencerminkan cara hidup masyarakat tersebut, termasuk bagaimana mereka berinteraksi sesama sendiri, dengan alam sekitar, serta bagaimana mereka menafsirkan dunia di sekeliling mereka. Ia merangkumi kedua-dua elemen material seperti pakaian tradisional, makanan, seni bina, dan elemen bukan material seperti tradisi, bahasa, sistem nilai, serta sambutan perayaan (Umma, 2018).

Sambutan perayaan merupakan salah satu aspek penting dalam budaya yang mencerminkan nilai-nilai kepercayaan atau sejarah masyarakat. Contohnya, Hari Raya Aidilfitri dalam kalangan Muslim adalah perayaan agama yang menandakan kemenangan setelah sebulan mereka berpuasa, manakala perayaan seperti Tahun Baru Cina bagi komuniti India atau Deepavali bagi komuniti India mencerminkan kepercayaan dan tradisi masyarakat masing-masing. Budaya dan perayaan yang diamalkan dalam Islam perlu selaras dengan akidah dan syariat, iaitu tidak mengandungi elemen-elemen bertentangan seperti syirik, amalan bidaah, atau sebarang adat yang membawa kemudaratan (Japeri et al, 2024).

Budaya juga bersifat dinamik dan berubah mengikut masa, pengaruh luar, serta kesan globalisasi. Namun, ia tetap memainkan peranan penting dalam membentuk identiti masyarakat dan menjadi medium untuk mengekalkan keharmonian sosial (Mohamad Zain & Nik Hassan Shuhaimi, 2010). Dalam konteks masyarakat majmuk seperti Malaysia, budaya dan sambutan perayaan dipertahankan sebagai warisan bersama, namun umat Islam perlu bijak menyeimbangkan penghormatan terhadap budaya lain dengan menjaga batas agama agar tidak terjerumus dalam amalan yang bercanggah dengan akidah.

**Peranan budaya dalam memupuk keharmonian** di Malaysia sangat penting kerana ia menyediakan platform untuk masyarakat pelbagai etnik dan agama saling memahami dan menghormati antara satu sama lain. Budaya yang beraneka ini membentuk identiti setiap kelompok, dan melalui penghargaan terhadap tradisi, seni, dan adat resam sesama kaum, masyarakat Malaysia dapat menjalani kehidupan yang harmoni. Sambutan perayaan yang melibatkan pelbagai kaum, seperti Hari Raya Aidilfitri, Tahun Baru Cina, dan Deepavali, menjadi peluang untuk berkumpul, bertukar-tukar budaya mampu memperkukuhkan hubungan sosial rentas etnik. Amalan rumah terbuka yang dilaksanakan semasa perayaan membolehkan rakyat pelbagai kaum dan agama berinteraksi, mencipta rasa perpaduan dan saling menghormati antara satu sama lain. Selain itu, seni, makanan, dan bahasa turut memainkan peranan dalam memupuk rasa saling menghargai dalam kalangan masyarakat. Melalui budaya, rakyat Malaysia diajar untuk menerima kepelbagaian dan menjadikan perbezaan sebagai satu kekuatan dalam membina sebuah negara yang lebih bersatu dan stabil (Johan Johnes et al. 2022)

Hubungan antara **budaya** dan **akidah** sering kali menjadi satu isu yang kompleks dalam masyarakat Islam, terutamanya apabila budaya yang diwarisi atau diamalkan oleh Masyarakat bukan Muslim tidak menepati dengan ajaran Islam. Hal ini kerana budaya bukan sahaja dipengaruhi oleh faktor geografi dan sejarah, tetapi juga oleh faktor kepercayaan dan nilai yang telah diterima secara turun-temurun dalam sesebuah masyarakat. Sebagai contoh, dalam beberapa budaya, terdapat unsur-unsur yang bertentangan dengan **tauhid** (keimanan kepada keesaan Allah), seperti penyembahan berhala atau ritual-ritual keagamaan yang melibatkan pemujaan terhadap selain Allah. Amalan sebegini tentunya tidak dapat diterima dalam Islam, kerana Islam menuntut supaya semua bentuk penyembahan dan ibadah hanya ditujukan kepada Allah sahaja. Begitu juga dengan perayaan-perayaan tertentu yang mengandungi elemen yang bertentangan dengan ajaran Islam, seperti sambutan **Krismas.** Sambutan Krismas, yang melibatkan penghormatan kepada kelahiran Tuhan adalah juga bertentangan dengan prinsip akidah Islam yang menegaskan bahawa Allah tidak beranak dan tidak diperanakkan. Oleh itu, bagi umat Islam, amalan yang mengandungi unsur syirik atau menyimpang daripada tauhid harus dielakkan (Mohammad Arif & Yuli Darwati, 2018).

Namun, tidak semua budaya bertentangan dengan akidah Islam. Budaya yang selaras dengan ajaran Islam boleh diterima dan dipraktikkan, asalkan ia tidak menjejaskan prinsip-prinsip agama. Contohnya, budaya **makanan Islam**, seperti penyediaan makanan halal, adalah sebahagian daripada rutin kehidupan yang perlu selaras dengan tuntutan syariat. Begitu juga dengan seni budaya Islam, seperti **kaligrafi Islam, muzik** yang tidak mengandungi unsur haram, serta **seni bina** yang tidak bertentangan dengan prinsip-prinsip syariat, semuanya boleh diterima dan dihargai kerana ia menyumbang kepada kekayaan warisan budaya Islam. Bahkan, seni dan budaya Islam memainkan peranan penting dalam menggambarkan kecantikan dan kebijaksanaan Islam, serta mengajak masyarakat untuk lebih mendalami ajaran agama melalui medium kreatif ini (Noraini et al. 2022).

Secara keseluruhannya, **perbezaan utama** antara budaya dan akidah adalah bahawa **akidah** adalah satu elemen yang tetap dan tidak boleh berubah, yang perlu diyakini dan diterima dengan penuh keyakinan oleh setiap Muslim. Akidah adalah landasan kepada semua amalan agama, dan ia tidak boleh dikompromikan dengan sebarang unsur yang bertentangan dengan wahyu Allah. Sebaliknya, **budaya** adalah sesuatu yang lebih fleksibel dan boleh berkembang mengikut masa, tempat, dan situasi (Azarudin & Azman, 2020). Budaya boleh disesuaikan dengan nilai-nilai agama, tetapi ia tidak boleh menafikan atau bertentangan dengan prinsip-prinsip asas dalam Islam. Adalah penting bagi setiap individu Muslim untuk menilai dan memilih budaya yang tidak bertentangan dengan ajaran Islam, agar mereka dapat mengamalkan kehidupan yang selaras dengan akidah yang benar. Dalam menghadapi cabaran budaya moden yang semakin kompleks, umat Islam perlu bijak untuk memelihara dan mengamalkan budaya yang memperkukuhkan akidah dan iman mereka, sambil menghormati kepelbagaian budaya dalam masyarakat. Budaya yang mengandungi unsur yang bertentangan dengan akidah Islam, seperti budaya yang mempromosikan syirik, bidaah, atau amalan yang mengabaikan nilai-nilai Islam, harus dihindari. Oleh itu, penerapan **akidah dalam budaya** bukan sahaja memastikan keselarasan dengan ajaran Islam, tetapi juga berfungsi untuk membina masyarakat yang berlandaskan prinsip-prinsip moral dan keagamaan yang kukuh.

**Metodologi Kajian**

Kajian ini menggunakan pendekatan kualitatif melalui analisis dokumen, khususnya teks fatwa serta sumber-sumber ilmiah lain yang berkaitan. Dokumen utama yang dianalisis terdiri daripada fatwa rasmi yang dikeluarkan oleh Jabatan Kemajuan Islam Malaysia (JAKIM) serta Majlis Fatwa Negeri-negeri antara tahun 2000 hingga 2023. Pemilihan dokumen ini dilakukan kerana ia memberikan asas autoritatif terhadap isu akidah, budaya, dan perayaan bukan Muslim di Malaysia. Bagi memperoleh dokumen, penyelidik menggunakan carian sistematik dalam laman web rasmi e-Fatwa JAKIM, pangkalan data MyJurnal, dan Google Scholar. Kata kunci yang digunakan termasuk *“fatwa perayaan bukan Islam”*, *“toleransi agama”*, *“budaya dan akidah”*, dan *“Muslim Malaysia”*. Proses carian ini menghasilkan koleksi dokumen yang relevan dan telah ditapis mengikut tema utama kajian. Proses analisis dijalankan melalui analisis tematik, iaitu dengan mengenal pasti, mengkod, dan mengelompokkan tema-tema yang muncul daripada teks. Kaedah ini digunakan untuk meneliti persamaan dan perbezaan pandangan dalam dokumen fatwa serta perbincangan akademik. Analisis dilakukan secara induktif, dengan membenarkan tema muncul daripada data, serta secara deduktif, berdasarkan kerangka teori akidah dan budaya. Pendekatan ini membolehkan penyelidik membina pemahaman yang lebih mendalam dan holistik terhadap dilema akidah dan budaya yang dihadapi umat Islam di Malaysia.

**Hasil Kajian dan Perbincangan**

**Kelemahan Pegangan Akidah**

Kurangnya pemahaman tentang akidah Islam merupakan faktor utama yang memberi kesan terhadap keutuhan iman umat Islam. Salah satu punca utama ialah kelemahan asas akidah, apabila ramai individu kurang memahami batas syarak dalam berinteraksi dengan penganut agama lain, sehingga mendorong kepada melakukan tindakan yang bertentangan dengan ajaran tauhid. (Muhammad Feby Parnanda, 2021). Kekeliruan juga timbul dalam memahami konsep toleransi Islam. Ramai yang menyalahertikan prinsip ini sebagai kebebasan untuk melibatkan diri dalam ritual atau amalan agama lain, sedangkan toleransi dalam Islam merujuk kepada penghormatan terhadap agama lain tanpa menjejaskan prinsip syarak (Farrah Wahida & Adam, 2021). Keadaan ini memerlukan tindakan segera melalui penyediaan pendidikan akidah yang komprehensif dan berasaskan al-Quran serta al-Sunnah, agar masyarakat lebih memahami konsep tauhid dan had-had syarak dalam menjaga keutuhan iman (Mohd Hamidi Ismail, 2024).

Faktor sosial dan persekitaran banyak mempengaruhi cara individu memahami dan mengamalkan akidah Islam, terutamanya apabila wujud tekanan daripada rakan sebaya atau komuniti untuk bersikap terbuka secara berlebihan hingga melanggar batas syarak. (Mohd Manawi et al. 2024). Keterbukaan yang tidak disertai kefahaman akidah yang jelas boleh mendorong individu Muslim terlibat dalam perayaan agama lain atas nama perpaduan, tanpa menyedari bahawa tindakan tersebut mungkin bertentangan dengan prinsip tauhid dan syariat Islam (Farrah Wahida & Adam, 2021). Situasi ini menggambarkan keperluan mendesak untuk memperkukuh kefahaman akidah serta perlu ada satu garis panduan berasaskan syariat dalam meraikan perayaan bukan Islam supaya interaksi antara agama dapat dijalinkan tanpa mengorbankan prinsip agama. (Elma Natasya & Abdul Ghafar, 2024).

Kurangnya pendidikan agama sering kali menjadi faktor utama yang menyumbang kepada penglibatan individu dalam upacara keagamaan yang bercanggah dengan akidah. Ramai individu tidak mengetahui hukum syarak yang jelas melarang amalan sedemikian kerana kejahilan terhadap ilmu agama. Keadaan ini diperburukkan lagi apabila isu ini jarang dibincangkan di institusi pendidikan agama dan masjid, sama ada melalui ceramah, kuliah, atau program kesedaran. Kekurangan pencerahan tersebut bukan sahaja menyumbang kepada salah faham tentang implikasi tindakan ini terhadap keimanan, tetapi juga menyebabkan ramai tidak menyedari bahawa perbuatan tersebut boleh membawa kepada perbuatan syirik atau keluar daripada landasan akidah Islam. (Elma Natasya & Abdul Ghafar, 2024). Justeru, pendidikan agama yang menyeluruh dan pencerahan yang berterusan perlu diberi penekanan bagi memastikan masyarakat memahami dan menghayati ajaran Islam dengan lebih mendalam.

**Pengaruh Globalisasi dan Media**

Pengaruh globalisasi dan media, khususnya media sosial memainkan peranan besar dalam mempengaruhi tahap pemahaman serta amalan beragama dalam kalangan masyarakat Islam sendiri. Normalisasi kandungan yang mempromosikan perayaan agama lain tanpa menekankan batas-batas agama sering kali mendorong individu untuk melihat aktiviti tersebut sebagai perkara biasa dan tidak bermasalah (Muhammad Yasser, 2020). Fenomena ini semakin membimbangkan apabila budaya popular dan hiburan dari pelbagai negara mencetuskan minat dalam kalangan masyarakat, terutama generasi muda Islam untuk menyertai aktiviti-aktiviti yang dianggap popular tetapi sebenarnya ia bercanggah dengan prinsip akidah Islam. Malah terdapat dalam kalangan anak muda Muslim mengadaptasi norma budaya asing tanpa menyedari impak terhadap keimanan dan jati diri mereka(Muhammad Khairul Hafiz et al. 2022). Justeru, globalisasi telah mempercepat kemasukan budaya tanpa batasan, dengan nilai-nilai Barat seperti hedonisme, materialisme, dan individualisme sering dianggap sebagai lambang kemajuan dan kejayaan dalam masyarakat moden.

Tidak dinafikan bahawa, media sosial dan platform digital menjadi saluran utama yang mempercepat penyebaran nilai-nilai ini, terutamanya dalam kalangan generasi muda Muslim yang mudah terpengaruh dengan trend global. Fenomena seperti hiburan yang melampaui batas, pergaulan bebas, dan gaya hidup mewah yang sering dipromosikan oleh selebriti serta "influencer" menjadi norma baharu yang menarik perhatian ramai, sehingga ada yang mengabaikan nilai-nilai agama demi menyesuaikan diri dengan arus global (Riska Purwatiningsih, 2023). Tuntasnya, pendedahan berterusan kepada media yang menyebarkan nilai-nilai asing tanpa tapisan telah menghakis kepekaan masyarakat Muslim terhadap prinsip akidah. Sikap menerima tanpa menilai secara kritikal menyebabkan berlaku pertembungan identiti, yang akhirnya boleh membawa kepada pengabaian nilai agama dan ketidakstabilan sosial dalam kalangan umat Islam

Trend hiburan seperti sambutan Hari Valentine, festival muzik elektronik (EDM), dan parti sosial yang tidak terkawal semakin mendapat tempat dalam kalangan anak muda Muslim. Sambutan Hari Valentine khususnya, yang berasal dari tradisi bukan Islam, sering dikaitkan dengan pergaulan bebas dan ekspresi cinta yang melampaui batas syarak, sekali gus bertentangan dengan prinsip akidah Islam yang menekankan hubungan yang halal. (Zanariah Noor et al, 2024). Begitu juga, festival EDM yang kerap mempromosikan budaya hedonistik seperti penggunaan alkohol dan dadah menjadi ancaman kepada keutuhan akhlak generasi muda Muslim (Maretza Chandra Dewi, 2020).

**Tuntutan Sosial dan Kerjaya**

Tuntutan sosial dan kerjaya kerap kali menjadi alasan yang mendorong individu Muslim untuk terlibat serta dalam aktiviti atau upacara yang berpotensi bercanggah dengan ajaran agama. Dalam dunia korporat misalnya menghadiri majlis sosial seperti makan malam syarikat, pelancaran produk, atau sambutan perayaan seperti Krismas atau Tahun Baru Cina sering dianggap suatu amalan yang penting untuk menjaga hubungan dengan klien atau rakan perniagaan. Walaupun niatnya untuk hanya membina rangkaian profesional, namun kehadiran dalam acara yang mungkin melibatkan ritual keagamaan, mengagungkan syiar-syiar agama tersebut atau budaya tertentu berpotensi menimbulkan konflik agama bagi individu Muslim, terutamanya apabila batas syarak tidak diambil kira (Ahmad Hafiz Hafifi & Mohamad Irfan 2023)

Bagi pasangan yang berkahwin dengan individu berlatar belakang bangsa,agama atau budaya berbeza mungkin menghadapi dilema untuk menyertai majlis yang melibatkan unsur keagamaan bukan Islam, seperti upacara perkahwinan atau mengikuti adat-adat tertentu. Dalam usaha menjaga keharmonian keluarga atau menghormati pasangan, individu Muslim merasa tertekan untuk turut serta walaupun mereka sedar amlan tersebut bercanggah dengan ajaran Islam (Khadijah et al. 2017). Dalam kalangan pekerja Muslim, tekanan sosial untuk menunjukkan rasa hormat terhadap kepelbagaian budaya dan agama kadangkala disalah erti sebagai suatu kewajipan untuk turut serta dalam ritual atau aktiviti keagamaan bukan Islam, walaupun perkara tersebut boleh menjejaskan kesucian akidah Islam. Di sesetengah syarikat, terdapat amalan menjadikan kehadiran dalam upacara keagamaan sebagai sebahagian daripada “penilaian komitmen sosial” pekerja. Justeru, hal ini sudah tentu menimbulkan cabaran besar, khususnya bagi individu yang berusaha mematuhi syariat Islam. Begitu juga, kes melibatkan seorang individu Muslim yang membaca al-Fatihah dan berdoa dalam satu majlis keagamaan bukan Islam di Kuala Lumpur telah mendapat perhatian serius sehingga mendorong Pejabat Mufti Wilayah Persekutuan memberikan fatwa bahawa perbuatan tersebut tidak selari dengan prinsip-prinsip tauhid dan perlu dielakkan demi menjaga kesucian iman (Ibrahim Adham, 2023). Tuntasnya, umat Islam perlu sentiasa berada dalam bimbingan untuk memahami cara menyesuaikan keperluan berinteraksi dengan bukan tanpa menjejaskan pegangan akidah. Keseimbangan ini penting agar kesejahteraan spiritual dan dalam masa yang sama keharmonian sosial dapat terus dipelihara.

**Ketidakpekaan dalam Mengamalkan Budaya Orang Lain**

Sikap tidak peka terhadap agama menjadi salah satu faktor segelintir individu Muslim terlibat dalam amalan atau upacara yang bercanggah dengan ajaran Islam. Bagi masyarakat berbilang kaum di Malaysia, ‘toleransi’ dilihat sebagai satu bentuk apreasasi rasa hormat terhadap budaya dan agama orang lain namun sering kali disalah tafsir hingga menyebabkan berlakunya kompromi terhadap prinsip-prinsip keagamaan. Terdapat persepsi dalam kalangan Muslim di Malaysia yang melihat bahawa ritual tertentu yang dijalankan dalam kelompok etnik tertentu hanyalah sebahagian daripada budaya dan tiada kaitan langsung dengan kepercayaan agama. Sebagai contoh, terdapat individu Muslim yang menyertai upacara pemberkatan atau doa bersama dalam acara perkahwinan atau sambutan perayaan seperti Thaipusam, Krismas, atau Tahun Baru Cina. Menurut Khairul et al. (2018), hubungan rapat dengan rakan bukan Muslim kadang-kadang boleh menimbulkan dilema, terutamanya apabila mereka ditimpa musibah. Dalam keadaan ini, umat Islam mungkin ingin menunjukkan rasa hormat dan simpati, tetapi pada masa yang sama terikat dengan ajaran Islam. Walaupun niatnya baik, penyertaan dalam amalan yang melibatkan unsur ibadah agama lain boleh menjejaskan akidah dan perlu diberi perhatian serius. Kadang kala, rasa malu, segan atau takut untuk menolak ajakan turut menjadi faktor tambahan. Contohnya, pekerja Muslim yang menghadiri acara syarikat mungkin berasa terpaksa menyertai aktiviti seperti memegang colok semasa perayaan Buddha atau Hindu, atau bertepuk tangan semasa sesi doa dalam perayaan agama lain. Begitu juga, di institusi pengajian, terdapat juga kes pelajar Muslim yang diminta mengambil bahagian dalam persembahan kebudayaan yang melibatkan elemen ritual agama lain, seperti tarian tradisional yang disertakan dengan upacara ritual agama tertentu. Justeru, Khadijah (2020) menyatakah bahwa illat pengharaman atau larangan bersesuaian dengan kaedah dalam Usul Fiqh; “Sesungguhnya hukum berlegar pada kewujudan dan ketiadaan ‘illat bukannya hikmah.”.

Termasuk isu kontroversi melibatkan penyertaan individu Muslim dalam acara seperti pesta makanan atau festival keagamaan yang dicampuradukkan dengan aktiviti hiburan. Laporan media Bernama (2018) tentang kehadiran orang Islam di festival Oktoberfest menimbulkan perdebatan hangat. Justeru Mufti Pahang memberi teguran kepada pihak penganjur agar peka terhadap sensitiviti umat Islam agar pelaksanaan festival ini tidak dilakukan secara terbuka kerana ia akan mengundang pengunjung yang beragama Islam untuk turut terlibat. Walaupun pihak penganjur menegaskan ia hanyalah acara sosial, namun kehadiran di acara yang berfokus pada minuman keras jelas bertentangan dengan ajaran Islam.

**Pengetahuan Yang Rendah Terhadap Implikasi Undang-Undang**

Undang-undang Malaysia mempunyai cukup peruntukan dalam memelihara akidah umat Islam. Ia bermula dengan peruntukan istimewa bagi agama Islam yang dijadikan sebagai agama bagi Persekutuan yang menyatakan Sultan adalah Ketua Agama Islam bagi negeri masing-masing manakala Yang Dipertuan Agong (YDPA) adalah Ketua Agama bagi negerinya dan negeri-negeri yang tidak beraja. Kedudukan ini ditambah dengan peruntukan mengenai Islam dalam Perlembagaan yang bertujuan untuk memberikan negara ini sifat dan ciri Muslim. Oleh itu, pemeliharaan akidah umat Islam dapat dijaga menerusi peruntukan tertinggi ini (Perlembagaan Persekutuan, 2003).

Di Malaysia, bidangkuasa undang-undang mengenai agama adalah terletak di bawah kuasa negeri masing-masing, maka usaha yang lebih jitu dan langsung adalah dimainkan oleh negeri melalui peranan Majlis Agama Islam, Jabatan Agama Islam, Mahkamah Syariah dan Jabatan Mufti. Berdasarkan peruntukan dalam Enakmen Kesalahan Jenayah Syariah negeri Pulau Pinang tahun 1996, terdapat beberapa kesalahan yang berkaitan dengan akidah yang boleh didakwa iaitu pemujaan salah, berpegang kepada akidah yang menyeleweng, mengembangkan pegangan agama yang bertentangan. Seksyen 4 memperuntukkan bahawa mana-mana orang yang mengajar atau menjelaskan apa-apa doktrin atau melaksanakan apa-apa upacara atau perbuatan yang berhubungan dengan agama Islam di mana-mana tempat, sama ada tempat persendirian atau tempat awam, adalah melakukan suatu kesalahan jika doktrin atau upacara atau perbuatan itu berlawanan dengan Hukum Syara’ atau mana-mana fatwa yang sedang berkuatkuasa di Negeri Pulau Pinang, dan apabila disabitkan boleh didenda tidak melebihi lima ribu ringgit atau dipenjara selama tempoh tidak melebihi tiga tahun atau disebat tidak melebihi enam sebatan atau dihukum dengan mana-mana kombinasi hukuman itu (Enakmen Kesalahan Jenayah Syariah (Negeri Pulau Pinang) No. 3 Tahun 1996). Biarpun begitu, Jasni (2016) menyatakan tahap kesedaran di peringkat orang awam Muslim masih rendah berkaitan dengan kesedaran dan pengetahuan berkaitan dengan peruntukan undang-undang Islam meliputi aspek memelihara akidah. Walaupun peruntukan undang-undang syariah telah menetapkan hukuman terhadap pelanggaran yang berkaitan dengan akidah, masih ramai dalam kalangan masyarakat masih belum benar-benar memahami implikasinya. Justeru, usaha pendidikan dan kesedaran awam perlu digiatkan agar umat Islam lebih cakna terhadap batas-batas akidah dalam konteks perundangan. Ringkasnya ulasan karya, hasil dapatan dan perbincangan di atas boleh dilihat sebagaimana gambarajah 1 di bawah:

|  |  |  |  |  |  |  |
| --- | --- | --- | --- | --- | --- | --- |
| Budaya bukan Islam vs Akidah Islam |  | Muslim |  | Kelemahan Pegangan AkidahPeranan MediaTuntutan SosialTidak PekaKurang Pengetahuan Peraturan  |  |  |
|  | FAKTOR |  |  | **IMPLIKASI**Merosak Pegangan Agama Perpecahan Merosakkan amal ibadahMerosakkan Jati Diri |
|  |  |  |  |  |
|  |  |  |  |  |
|  | Non-Muslim |  |  |  |

**Gambarajah 1: Faktor & Implikasi Dari Kerosakan Akidah**

**Kesimpulan**

Kelemahan dalam pegangan akidah dalam kalangan umat Islam berpunca daripada kurangnya kefahaman terhadap batas-batas syariat, terutama dalam interaksi dengan masyarakat pelbagai agama. Dalam usaha menjaga keharmonian, ada yang secara tidak sedar terlibat dalam amalan atau upacara yang bertentangan dengan prinsip tauhid. Tekanan sosial, gaya hidup moden, dan pengaruh media turut menyumbang kepada kekeliruan identiti Muslim. Malah, tuntutan kerjaya dan hubungan sosial kadang kala menjadikan individu berkompromi dengan prinsip agama demi menjaga imej atau hubungan profesional. Justeru, pendidikan akidah yang lebih jelas, praktikal dan berterusan sangat penting bagi memelihara keimanan dan memastikan umat Islam tidak terjebak dalam tindakan yang boleh menggugat akidah mereka.

**Penghargaan**

Penyelidik ingin merakamkan ucapan terima kasih kepada FRGS/1/2023/SS10/UITM/02/26 di bawah Kementerian Pengajian Tinggi dan 600-RMC/FRGS 5/3 (053/2023) di bawah Universiti Teknologi Mara kerana menyediakan dana untuk penyelidikan yang dijalankan

**Rujukan**

Aemy Elyani Mat Zain , Haslina Ibrahim, Nazneen Ismail, Safinah Ismail, Nur Aisyah Abu Hassan, Fatin Farzana Dass Mera. (2024). Isu Antara Agama: Sorotan Awal Kemerosotan Toleransi Agama Malaysia: A Preliminary Review of the Decline in Religious Tolerance in Malaysia. *e-Jurnal Penyelidikan dan Inovasi*, *11*(2), 1-14.

Ahmad Hafiz Hafifi bin Mohd Arif & Mohamad Irfan bin Salleh. [https://muftiwp.gov.my/en/artikel/al-kafi-li-al-fatawi/5111-al-kafi-1854-hukum-orang-islam-menggantung-tanglung-tahun-baru-cina](https://www.muftiwp.gov.my/en/artikel/al-kafi-li-al-fatawi/5111-al-kafi-1854-hukum-orang-islam-menggantung-tanglung-tahun-baru-cina)

Azarudin Awang & Azman Che Mat. 2020. Sinkretisme Budaya dalam Kehidupan Baru Komuniti Mualaf. *BITARA International Journal of Civilizational Studies and Human Sciences* 3 (4), 140-150

Elma Natasya Yusof & Abdul Ghafar Don. 2024. Pengukuhan Akidah dalam Melahirkan Pendakwah kompeten di Malaysia. *BITARA International Journal of Civilizational Studies and Human Sciences*, *7*(3), 138-148.

Farrah Wahida Mustafar & Adam Badhrulhisham. (2021). Pesta Pongal dan Tahun Baru Cina, Perayaan Adat atau Perayaan Keagamaan? Satu Toleransi Agama di Malaysia. *‘Abqari Journal*, *25*(1), 80-96.

Halim, N. A. Ab. (2024). Scrolling with Belief: Understanding the Millennial Generation’s Perception of Religious Knowledge on Social Media*.* *UMRAN: Journal of Islamic and Civilizational Studies, 11*(2), 1-16.

https://www.bernama.com/bm/news.php?id=1652914. Penganjur Oktoberfest perlu sensitive- Mufti Pahang. Diakses pada 20 Jan 2025.

https://www.hmetro.com.my/mutakhir/2021/12/793367/usah-besarkan-isu-penuntut-uia-bersihkan-kuil-hindu-mufti-pulau-pinang. Diakses pada 20 Jan 2025.

<https://www.kosmo.com.my/2022/11/01/sambut-hari-halloween-haram/>. Diakses pada 20 Jan 2025.

<https://www.sinarharian.com.my/article/244151/edisi/selangor-kl/umat-islam-perlu-waspada-elak-sertai-ritual-agama-lain>. Diakses pada 20 Jan 2025.

Ibrahim Adham, 2023. <https://muftiwp.gov.my/ms/artikel/bayan-linnas/5732-bayan-linnas-siri-ke-271-penglibatan-orang-islam-dalam-majlis-yang-terdapat-ritual-keagamaan-bukan-islam>

Japeri, Muhammad Yunus, Sabiruddin, Wan Mohd Yusof Wan Chik, Ahmad Iqbal Mohd Fadzli. 2024. Pembumian Maqasid Syariah Dalam Dakwah Dan Budaya Masyarakat Islam. *al-Qanatir: International Journal of Islamic Studies*, *33*(6), 31-46.

Johan Johnes, Rosazman Hussin & Trixie Marjorie Tangit. (2022). Keharmonian Masyarakat Melalui Perayaan Rakyat. *e-BANGI*, *19*(6), 75-87.

Khadijah Mohd Khambali @ Hambali. 2020. Analisis Perayaan Thai Pongal Menurut Perspektif Pemikiran Islam. *Jurnal Al-Ummah 2*, 49-72

Khadijah Mohd Khambali, Azarudin Awang, Suraya Sintang, Nur Farhana Abdul Rahman, Wan Adli Wan Ramli, dan Khairul Nizam Mat Karim, (2017) Muhajir penjana interaksi dan toleransi beragama saudara baru-Muslim-non-Muslim. AKADEMIKA, 87 (2), 63-76.

Khairul Azhar Meerangani, Rushdi Ramlib , Syamsul Azizul Marinsah & Muhammad Ikhlas Rosele. 2018. Parameter (Dawabit) Dalam Ucapan Doa Terhadap Non-Muslim. Online Journal research of Islamic Studies. 5 (1): 19-32

Maretza Chandra Dewi. (2020). *Fenomena Electronic Dance Music (EDM) Terhadap Gaya Hidup Di Kalangan Remaja Urban* (Bachelor's Thesis, Jakarta: FITK UIN Syarif Hidayatullah Jakarta).

Mastura Abd Wahab, Khadijah Muda, Wan Mohd Fazrul Azdi Wan Razali, Siti Nor Azhani Mohd Tohar. 2022. Islam Sebagai Agama Persekutuan Dalam Unsur Tradisi Perlembagaan Persekutuan di Malaysia. *Journal of Islamic*, *7*(44), 101-111.

Mohamad Zain Musa & Nik Hassan Shuhaimi Nik Abdul Rahman. (2010). Peranan Budaya dalam Mempromosikan Keharmonian di Asia Tenggara. *Jurnal Terjemahan Alam & Tamadun Melayu*, *1*(2), 183-189.

Mohammad Arif & Yuli Darwati. (2018). Interaksi Agama dan Budaya. *Interaksi Agama dan Budaya*, *7*, 60.

Mohd Hamidi Ismail. (2024). Metodologi Pengajian Akidah Ahli Sunnah Waljamaah: Methodology of Ahli Sunnah Waljamaah in Islamic Faith Studies. *Journal of Ifta and Islamic Heritage*, *3*(1), 137-168.

Mohd Manawi Bin Mohd Akib , Nurul Shuhadah Binti Md Yahya , Hamdi Ishak, Ahmad Fakhrurrazi Mohammed Zabidi , Che Zarrina Sa’ari , Sharifah Basirah Syed Muhsin. (2024). Masalah Spiritual Remaja Berisiko dan Faktor yang Mempengaruhinya: Suatu Kajian Literatur. *Jurnal Pengajian Islam*, *17*(2), 1-20.

Muhammad Feby Parnanda. (2021). Pendidkan Pendidikan Akidah Akhlak dalam Membentuk Karakter Siswa. *Permata: Jurnal Pendidikan Agama Islam*, *2*(2), 150-156.

Muhammad Khairul Hafiz, Syed Mohd Jeffri Syed Jaafar, Mohd Anuar Mohd Ramli. (2022). Pengaruh Budaya Popular Rave Dalam Kelompok Remaja Bandaran: Analisis Dari Perspektif Hukum Islam. *Journal Of Fiqh*, *19*(2). 133-156

Muhammad Yasser. Ilmu Perbandingan Agama: Revisitasi Perayaan Tahun Baru Dan Kerukunan Umat Beragama. *Jurnal Mathlaul Fattah: Jurnal Pendidikan Dan Studi Islam*, *11*(1), 24-37.

Noraini Junoh,, Mohd Nazri Mat Zin Ahmad Murshidi Mustapha,, Wan Zurina Nik Abdul Majid Affendi Ismail, Zanirah Mustafa. (2022). "Pembangunan Akidah Orang Asal di Malaysia: Isu dan Cabaran." *Proceedings Science, Ethics & Civilization* 1 : 96-102.

Nur Akhda Sabila. 2019. Integrasi Aqidah Dan Akhlak (Telaah Atas Pemikiran Al-Ghazali). *NALAR: Jurnal Peradaban Dan Pemikiran Islam*, *3*(2), 74-83.

Rahmat Solihin (2021). *Akidah Akhlak Dalam Perspektif Pembelajaran Di Madrasah Ibtidaiyah*. Jawa Barat: Penerbit Adab.

Riska Purwatiningsih, (2023). Pengaruh Imitation Idol K-Pop Terhadap Perilaku Keagamaan Pada Remaja Kota Pekanbaru (Studi Pada Penggemar BTS: Komunitas Moarmy Pekan Baru*)* (Doctoral Dissertation, UIN SUSKA RIAU).

Roslan, M. H., Zahari, S. Z. M., & Abdul Ghani, M. Z. (2025). Da’wah on the Social Media: The Youth Engagement in Digital Islamic Content*.* *International Journal of Research and Innovation in Social Science, 9*(1), 1161-1174.

Umma A/P Mazhubalan. Budaya Masyarakat Tamil Dalam Sajak Bharatiyar. Tesi MA UPM 2018

Zanariah Noor, Zuraini Jamil @ Osman, Noor Banu Mahadir Naidu, Husna Husain. 2024. Kefahaman Fatwa Mengenai Akidah Dalam Kalangan Belia Islam Di Negeri Selangor. Al-Makrifah Journal Of Knowledge And Learning In Islamic Tradition And Culture, 2(2), 50-64.

Enakmen Kesalahan Jenayah Syariah (Negeri Pulau Pinang) No. 3 Tahun 1996.

Perlembagaan Persekutuan, 2003. Perkara 3(1), 3(2), 3(5), 37 & Jadual Ke-4, Bahagian 1 Perlembagaan Persekutuan *Mengandungi pindaan terkini - Akta A1198/2003.*

Jasni bin Sulong, 2016, *Pemeliharaan Akidah Islam: Analisis Daripada Sudut Penguatkuasaan Undang-Undang Dan Fatwa Di Pulau Pinang*. Afkar Vol. 18 Special Issue (2016): 1-34.